חוק הגנת הצרכן (תיקון מס' 52), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2650, עמ' 1044, 2017-07-26T00:00:00+03:00
חוק הגנת הצרכן (תיקון מס' 52), התשע"ז-2017 (להלן – התיקון) התקבל בקריאה שנייה ובקריאה שלישית ביום כ"ג בתמוז התשע"ז (17 ביולי 2017), והוא מסדיר את דרכי הביטול של עסקה מקום שבו עומדת לצרכן זכות לביטול העסקה. התיקון קובע כי צרכן יוכל לבטל עסקה בכל אחת מהדרכים הבאות, לפי בחירתו: בעל-פה – בטלפון או במקום העסק, אלא אם כן נקבע בחוק לגבי אותה עסקה כי הביטול יהיה בכתב בלבד; בכתב – בדואר רשום, בדואר אלקטרוני, בפקס או באינטרנט, אם ניתן להתקשר בעסקה באינטרנט, או בכל אמצעי אחר שקבע שר הכלכלה. לעניין עסקה באינטרנט, התיקון מחייב את העוסק ליצור בדף הראשי של אתר האינטרנט שלו קישור ייעודי שבאמצעותו ניתן לשלוח הודעת ביטול, במקום מובלט וברור. בהודעת הביטול הצרכן יפרט את שמו ומספר תעודת הזהות שלו, ואם הביטול נעשה בעל-פה, פרט מזהה נוסף אם הוסכם עליו בעת ההתקשרות. העוסק מחויב לגלות לצרכן את דרכי הביטול השונות העומדות לבחירתו ואת פרטי ההתקשרות עם העוסק הדרושים לצורך כל אחת מדרכי הביטול – מספר טלפון, כתובת העסק, כתובת אינטרנט וכדומה. מידע כאמור יימסר לצרכן, בכתב, בכל אחד מאלה: בחוזה, בחשבונית, בקבלה או בהודעת תשלום, ולגבי עסקה לתקופה קצובה שלא נדרשת לגביה הסכמה מפורשת של הצרכן להמשך ההתקשרות – גם בהודעה על מועד סיום העסקה. כמו כן, אם יש לעוסק אתר אינטרנט, חובה עליו לגלות את המידע בנוגע לביטול העסקה בדף הראשי של האתר. פרטי המידע הנוגעים לביטול העסקה שיש לגלות לצרכן יופיעו בסמוך אחד לשני, בהבלטה מיוחדת ובאותיות ברורות וקריאות. שר הכלכלה רשאי, באישור ועדת הכלכלה של הכנסת, לקבוע סוגי עסקאות וכן סוגי עוסקים שיוחרגו מהוראות התיקון, כך שלא ניתן יהיה לבטל איתם עסקאות בכל הדרכים המנויות בתיקון זה. בשל הפרת הוראות התיקון, ובכלל זה הפרת חובות הגילוי לצרכן כאמור, הממונה על הגנת הצרכן והסחר ההוגן רשאי להטיל עיצום כספי על העוסק המפר.
התיקון ייכנס לתוקף ארבעה חודשים מיום פרסומו ברשומות, והוראות התיקון בנוגע לחובות הגילוי של העוסק לצרכן לעניין הדרכים למסירת הודעת ביטול יחולו על עסקאות שבוצעו מיום כניסת התיקון לתוקף ואילך.